**Рус телендә гомуми урта белем бирү оешмаларының татар төркемнәрендә белем алучы**

**7 нче сыйныф укучыларына татар әдәбиятыннан муниципаль тур өчен олимпиада сораулары**

**Хөрмәтле олимпиадада катнашучы!** Сезгә олимпиаданың алты биремен эшләргә кирәк булачак. Биремнәрне үтәү вакыты – 150 минут. Биремнәр шушы бланкларда эшләнә.

Максималь балл – **43**. Уңышлар!

**1. Татар халык авыз иҗатының кайсы жанры турында сүз баруын языгыз. (2 балл)**

* тарихи вакыйга һәм шәхесләр турында буыннан-буынга тапшырылып килгән хикәят;
* тарихи вакыйгаларның шаһиты булган кешеләр авызыннан сөйләнә;
* ике төркемгә – тарихи һәм топонимик төрләргә бүлеп йөртәләр.

**Җавап**: риваять

**2. Һәр төркемдә артык булган төшенчәне билгеләгез (3 балл):**

а) сатира, юмор, афоризм, сарказм

ә) йола һәм уен-бию җырлары, мөнәҗәтләр, тарихи җырлар, лирик озын җырлар, кыска җырлар

б) хикәя, баллада, новелла, повесть

**Җавап:**

а) афоризм

ә) мөнәҗәтләр

б) баллада

**3.** **Сорауларга җавап бирегез.**



**1) Портреттагы әдипнең исемен языгыз. (1 балл)**

**Җавап:** Һади Такташ

**2) Ул кайда туган? Дөрес җавапны билгеләгез. (1 балл)**

а) Тамбов губернасы Сыркыды авылы

ә) Башкортстанның Җилем-Каран авылы

б) Мамадыш өязе Тулбай авылы

в) Уфа губернасы Бәләбәй өязе Яңа Каргалы авылы

**Җавап:** а) Тамбов губернасы Сыркыды авылы

**3. Әлеге әдипнең әсәрләре генә кергән рәтне күрсәтегез. (2 балл)**

а) «Мокамай», «Матурлык», «Исемдә калганнар», «Алсу».

ә) «Мокамай», «Алсу», «Мәхәббәт тәүбәсе», «Җир уллары трагедиясе».

б) «Мокамай», «Онытылмас еллар», «Мәхәббәт тәүбәсе», «Фронтовиклар».

в) «Мокамай», «Җир уллары трагедиясе», «Алсу», «Матурлык».

**Җавап:** ә) «Мокамай», «Алсу», «Мәхәббәт тәүбәсе», «Җир уллары трагедиясе».

**4. Бирелгән сүзләр рәте ярдәмендә әсәрләрнең исемен, авторын билгеләгез. (6 балл)**

а) Басма, тарак, малай, этләр.

**Җавап:** Г. Тукай “Су анасы”

ә) Без, Бәдретдин, Хозыр Ильяс, скрипкә, ана, чәчәк авыруы.

**Җавап**: Ә. Еники “Матурлык”

б) Әкияттәге ике бала, ике ыштансыз малай, ак каен, канлы пычак, чабата

**Җавап:** Һ. Такташ “Мокамай”

**5. Шигырьне укыгыз, төшеп калган сүзләрне өстәп языгыз (3 балл). Сорауларга җавап бирегез.**

Барыгыз болынга, балалар!

Йөгерегез, уйнагыз, \_\_\_\_\_\_\_\_\_\_! (көлегез)

Елмайсын күреп шат аналар,

Юансын боеккан күңлегез.

Болында күп матур чәчәкләр,

Барсы да татлы хуш ислеләр.

Нәркисләр, сөмбелләр һәм мәкләр,

Нәкъ сезнең иренегез төслеләр.

Җил көйләп тирбәтә аларны,

Иркәли кояшның нурлары.

Алар бит изге Җир-ананың

Сөекле кызлары, \_\_\_\_\_\_\_\_\_\_\_.(уллары)

Бу җирдә күп булды сугышлар,

Янгыннар, явымнар, давыллар,

Киселде күп батыр тормышлар,

Янды зур калалар, авыллар.

Ил өчен барды бу зур көрәш,

Давыллы, дарылы елларда.

Сеңде бу туфракка күпме \_\_\_\_\_\_\_\_, (яшь)

Күпме кан тамды бу кырларга.

Шул каннар һәм яшьләр аркылы,

Ил бөек җиңүгә иреште.

Яз килде; дулкынлы, ялкынлы,

Чәчәккә төренде җир өсте.

Бу гөлләр шытты Җир-ананың

Яралы йөрәге түрендә.

Ничек ул йөрәкнең янганын

Мин күрәм аның һәр гөлендә.

Җыегыз, балалар, сез җирнең

Бу нәфис һәм иркә гөлләрен.

Китерегез данлыклы хөр илнең,

Тәбрикләп, шатлыклы көннәрен.

Сез безгә шулкадәр кадерле,

Шулкадәр ягымлы, сөйкемле!

Ал таңы алдагы дәвернең

Йөзегездә чагыладыр шикелле.

Чәчәкләр, үсегез, чәчәкләр,

Дәрт биреп безнең шат күңелгә.

Сезгә бу шатлыклар, рәхәтләр

Бит җиңеп алынган гомергә.

**а) Әсәрнең исеме** **(1 балл)** **Җавап:** “Чәчәкләр”

**ә) Әсәрнең авторы** **(1 балл)** **Җавап:** Муса Җәлил

**б) Автор укучыга лирик геройның нинди хисләрен җиткерә? (2 балл) Җавап:** шатлану, куану, юану, горурлану, соклану хисләре

**в) Шигырь текстыннан**

* **сынландыруга мисаллар табып языгыз (2 балл)**

**Җавап:** Җил көйләп тирбәтә аларны; иркәли кояшның нурлары.

* **чагыштыруга мисаллар китерегез (2 балл)**

**Җавап:** Нәркисләр, сөмбелләр һәм мәкләр, нәкъ сезнең иренегез төслеләр; ал таңы алдагы дәвернең йөзегездә чагыладыр шикелле.

* **эпитетка мисаллар табып языгыз (2 балл)**

Җавап: боеккан күңел, татлы хуш исле чәчәк, батыр тормышлар; сөекле кызлар, уллар; бөек җиңү; яралы йөрәк, давыллы, дарылы еллар; дулкынлы, ялкынлы яз һ.б.

**6.** **Үзегез яраткан әдәби геройны исемен күрсәтмичә, ләкин аны танырлык итеп характерлап языгыз. Ахырдан геройның исемен, кайсы әсәрдән алынганлыгын, авторын күрсәтегез. Күләме 8-10 җөмлә. (15 балл)**